P-107/08
Datum: 2009-04-09T00:00:00.000+02:00
ecli: ECLI:SI:USRS:2009:P.107.08
vrsta: drugi akti
zadeva: spori o pristojnosti
objavljeno: Neobjavljeno | 09.04.2009
dokument: US28675
akt: Spor o pristojnosti
resitev: zavrženje
izrek: Pobuda za rešitev spora glede pristojnosti se zavrže.
stavek: Ustavno sodišče zavrže pobudo za rešitev spora glede pristojnosti, če niso izpolnjene procesne predpostavke.
odlocitev: sklep
geslo: 1.5.51.3.1 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Zavrženje, ker ne gre za spor o pristojnosti.
podlaga: Člen 25.3, 49.1, Zakon o Ustavnem sodišču [ZUstS]
vlagatelj: Uroš Perko, Ljubljana
datum_vloge: 2008-12-21T23:00:00.000Z
datum_odlocitve: 2009-04-08T22:00:00.000Z

# P-107/08-4

# 9. 4. 2009

## SKLEP

Ustavno sodišče je v postopku za preizkus pobude Uroša Perka, Ljubljana, za rešitev spora glede pristojnosti, na seji 9. aprila 2009

## sklenilo:

**Pobuda za rešitev spora glede pristojnosti se zavrže.**

## OBRAZLOŽITEV

Pobudnik navaja, da sproža spor glede pristojnosti zaradi stvarne nepristojnosti Okrajnega sodišča v Ljubljani. Policija naj bi mu očitala storitev prekrška zaradi prekoračitve hitrosti pri vožnji motornega vozila v naselju, čeprav naj se odsek ceste, na katerem naj bi storil prekršek, glede na prometno signalizacijo ne bi nahajal v naselju. Pobudnik med drugim navaja, da je sodišče izvedlo postopek o prekršku, ne da bi ugotavljalo pristojnost predlagatelja; če bi jo, bi moralo obdolžilni predlog zavreči. Predlaga, naj Ustavno sodišče odloči o sporu glede pristojnosti med dvema organoma.

Ustavno sodišče je na podlagi osme alineje prvega odstavka 160. člena Ustave in osme alineje prvega odstavka 21. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) pristojno odločati o sporih glede pristojnosti med sodišči in drugimi državnimi organi. Na podlagi tretjega odstavka 61. člena ZUstS lahko pobudo za rešitev spora glede pristojnosti vloži tudi stranka v postopku, zaradi katerega je prišlo do spora glede pristojnosti.

Pobudnik ni izkazal, da je spor glede pristojnosti dejansko nastal (tj. da dva organa zatrjujeta pristojnost za odločanje o posamezni zadevi ali da pristojnost zavračata), niti ni navedel, med katerima organoma naj bi nastal. Glede na navedeno je moralo Ustavno sodišče pobudo zavreči.

Ustavno sodišče je sprejelo ta sklep na podlagi tretjega odstavka 25. člena v zvezi s prvim odstavkom 49. člena ZUstS ter četrte alineje drugega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.

Jože Tratnik

Predsednik